Balthazar

Balthazar es een Belgische pop/jazz/indierock-groep me soms een bitje folk.
Biografie
De groep eut de streke van Kortryk es styf joeng. Z'ein wel uldern eign klank die 'n bitje doe peizn an andre Belgische groepn lik dEUS, Absynthe Minded, Zita Swoon en Sioen.

't Zyn der die unne styl zigeunerpop noemn. Ze zyn lik veel echte West-Vlamse artistn: ginne kak an ulder gat; ipzettn, speeln en were weg.

Ze zyn begunn in den twêedn elft van 2004 rond Maarten Devoldere.

In 2005 ein Maarten Devoldere, Patricia Vanneste en Jinte Deprez als achttienjoarige snotneuzn de nationoale Kunstbendewedstryd voo joengern gewonn me ulder liedje "Lost and Found".

In april 2005 tertige de groep voor den ièste kièr ip in complete bezettienge ip 't podium. In da joar wonn ze ôok Westtalent, de rockwedstrijd van de provincie West-Vloandern. Van de achtondred inzendiengen vôor Humo's Rock Rally groakn ze, tôpe me 99 andre, deur de preselecties.

In 2006 begostn ze weireldberoemd te koomn in Kortryk en 'n bitje derbeutn: ze keunn bykan nie zière genoeg iptreedn. In Brussle graktn z'in de finoale van Humo's Rock Rally. Doa liepn ze ip ulder slissn weg me de KBC-prys van 't publiek (toch nog tiendeusd euro).

In October 2006, ter gelegenheid van 't fièstjoar “Vijf jaar Poppunt” organizeert Poppunt 't project “Raymond en zijn Jonge Helden”. Negen beloftevolle joenge bands hermoakn elk en liedje van Raymond. Balthazar doe mee me "Gelukkig zijn". De hêeln show in 't Depot in Leuven wird eutgezonden ip Canvas.

Noa 't ende toe van 2006, achter en tzestigtol iptreedns, beslistige Maarten Devoldere van styl te verandren en mêer noa disco house te evolueern. Den drummer en de bassist wirden opzy gezet en de violiste mocht'eur driengend ommeskooln noa 'n andr instrument. 
Balthazar begoste ôok mêer en mêer de grenze van de popmezik of te tastn met ne vernieuwdn set. 

Ip 18 januoari 2007 werd Balthazar genomineerd vô de “Zieta Award 2006” van WTV-Focus. Den êenentwintigste januoari 2007 oan ze d'occoazie "Lorraine" te spelen in d'êeste ofleverienge van “Debby & Nancy Happy hour" op Één.

In de zommer van 2007 es de echte deurbroake gekoomn by't grôte publiek, want uldern êestn single 'This is a flirt' es grysgedroaid gewist ip Studio Brussel. J'eit zelfs nummer êen g'oald ip de 'Hot List' twêe weekn tereke in ogustus, wa wil zeggn dat'ie die weekn mêest vanol gedroaid gewist es ip die zender. Ie eit ôok de dertiende plekke g'oald in 'de Afrekening', een lyste soamngesteld deur de leustereirs.

 Leedn 
Tot 't ende van 2006:
 Maarten Devoldere (stem, piano) Kortryk
 Patricia Vanneste (stem, viool) Koeigem
 Jinte Deprez (stem, gitaar) Stoasegem
 Joachim Quartier (bas) Ôostrôzebeke 
 Koen Verfaillie (drums) Kortryk

Vanof 2007 zyn de drums en bas vervangen:
 Simon Casier (bas)
 Christophe Claeys (drums)

 Discografie 
 Ogustus 2006: Balthazar (EP), zonder title, in eigen behêer, me volgende liedjes:
 Haven't got you
 Lorraine
 Lost and found
 Don't change the word
 About running
 Never thought occasion
 In her melody

Externe koppeliengn
Officiëeln website
Myspace website

Categorie:West-Vlamsche groep
Categorie:Kortryk